***มาดอนนาแห่งเคียฟ*** (ยูเครน: Київська Мадонна) คือภาพที่เป็นสัญลักษณ์ของผู้หญิงที่ให้นมลูกซึ่งหลบภัยในสถานีรถไฟใต้ดินของกรุงเคียฟ เพื่อป้องกันตัวจากการถูกโจมตีทางอากาศใส่เมืองหลวงของประเทศยูเครนโดยกองทัพสหพันธรัฐรัสเซียใน พ.ศ. 2565 ภาพถ่ายดังกล่าวโดยอ็อนดราช เฟิลแด็ช (*András Földes*) ผู้สื่อข่าวชาวฮังการี ได้รับความนิยมทางอินเทอร์เน็ต ซึ่งได้กลายเป็นตัวอย่างของทั้งวิกฤตด้านมนุษยธรรมและความไม่ยุติธรรมของสงคราม ภาพดังกล่าวเป็นแรงบันดาลใจในการสร้างรูปบูชาที่แสดงในโบสถ์คาทอลิกของชุมชนมุญญาโนดีนาโปลี (*Mugnano di Napoli*) ในประเทศอิตาลี ซึ่งกลายเป็นสัญลักษณ์ทางศิลปะของความหวังและการต่อต้าน

ประวัติ
-------

ในวันแรกของการรุกรานยูเครนโดยรัสเซีย พ.ศ. 2565 ภาพของแตจานา บลิซญัก (Тетяна Блізняк) หญิงวัย 27 ปี กำลังให้นมแก่มาริชกา (Марічка) บุตรสาววัย 3 เดือนของเธอ ขณะเข้าไปหลบในอุโมงค์ของสถานีรถไฟใต้ดินอูนีแวร์ซือแตต (Університет) ของสายสเวียตอชึนสกอ-บรอวาร์สกา (Святошинсько-Броварська) ในกรุงเคียฟ เพื่อป้องกันตัวเองจากกองกำลังของสหพันธรัฐรัสเซียซึ่งทำการโจมตีด้วยขีปนาวุธร่อนใส่กรุงเคียฟ ดึงดูดความสนใจของอ็อนดราช เฟิลแด็ช นักข่าวชาวฮังการีของสำนักข่าว Telex.hu โดยสัญชาตญาณเขาได้ถ่ายภาพดังกล่าว ผู้หญิงคนนี้หลบภัยในรถไฟใต้ดินพร้อมกับสามีและลูกตั้งแต่วันที่ 25 กุมภาพันธ์ พ.ศ. 2565 แม้ว่าพวกเขาควรจะต้องอพยพในวันที่ 26 กุมภาพันธ์ แต่เนื่องจากการสู้รบพวกเขาจึงไม่สามารถออกจากอุโมงค์ที่ใช้เป็นที่กำบังอยู่ได้ 
ภาพถ่ายดังกล่าวกลายเป็นไวรัลและได้รับการแชร์โดยเว็บไซต์อย่างเป็นทางการของสำนักเลขาธิการวาติกัน มารือนา ซอลอแมนนือกอวา (Марина Соломенникова) ศิลปินชาวยูเครนจากดนีปรอเป็นหนึ่งในผู้ที่ได้เห็นภาพ เธอใช้ภาพสัญลักษณ์ของหญิงคนนี้เป็นแรงบันดาลใจในการรังสรรค์ภาพวาดพระแม่มารีย์และพระบุตร โดยในภาพแสดงผ้าโพกศีรษะของผู้หญิงยูเครนแทนผ้าคลุมพระพักตร์ของพระแม่มารีย์ และด้านบนพระเศียรปรากฏรัศมีเป็นภาพของแผนที่รถไฟใต้ดิน ในวันที่ 5 มีนาคม ศิลปินได้โพสต์ภาพเหมือนที่เธอสร้างขึ้นในอินเทอร์เน็ต

ตามคำร้องขอของวิยาแชสเลา ออกุญ (В'ячеслав Окунь) บาทหลวงในคณะเยสุอิตยูเครนซึ่งกำลังศึกษาอยู่ที่กรุงโรม ได้มีการส่งสำเนาของภาพวาด *มาดอนนัซแมตรอ* (Мадонна з метро) ไปยังประเทศอิตาลีโดยเก็บไว้ในสถานที่ซึ่งคณะบาทหลวงเป็นผู้ดูแล ในวันพฤหัสบดีศักดิ์สิทธิ์ อัครมุขนายกแห่งนาโปลีได้ถวายภาพวาดเพื่อเป็นวัตถุบูชา ไอคอนนี้จัดแสดงในโบสถ์พระหฤทัยของพระเยซู โดยภาพมีชื่ออย่างลำลองว่า *มาดอนนาแห่งเคียฟ* โบสถ์ตั้งอยู่ในชุมชนมุญญาโนดีนาโปลีของเมืองนาโปลี ซึ่งมีผู้ลี้ภัยจากยูเครนประมาณ 40 คน ต่อมามีพิธีถวายภาพนี้เป็นวัตถุบูชาโดยสมเด็จพระสันตะปาปาฟรานซิสเมื่อวันที่ 25 มีนาคม พ.ศ. 2565

แตจานา บลิซญัก มาจากแคว้นลวิว เธอจบการศึกษาด้านการบูรณะงานศิลปะจากสถาบันศิลปะแห่งชาติลวิว (Львівська Національна академія мистецтв) ต่อมาเธอได้แต่งงานและย้ายไปเคียฟโดยทำงานในสตูดิโอศิลปะ แตจานือ บลิซญัก ได้ลี้ภัยไปยังลวิวหลังจากการโจมตีของรัสเซีย

ความหมาย
--------

ภาพดังกล่าวกลายเป็นทั้งภาพประกอบของวิกฤตการณ์ด้านมนุษยธรรมและสงครามที่ไม่ยุติธรรม และเป็นสัญลักษณ์ของความหวังและการต่อต้านอย่างเงียบ ๆ ของชาวยูเครน ในทางกลับกันถือเป็นภาพสัญลักษณ์ของพระแม่มารีย์ในสมัยปัจจุบัน ผู้หลบซ่อนจากความรุนแรงของสงครามและบริบาลบุตรของเธอ เช่นเดียวกับภาพพระมารดาของพระเยซูชาวนาซาเรธซึ่งซ่อนพระองค์จากภัยของพระเจ้าเฮโรดมหาราช ศาสตราจารย์ลุยจี ซันโตปาโอโล (*Luigi Santopaolo*) นักเทววิทยาชาวอิตาลี กล่าวว่าภาพบูชานี้ได้กลายเป็นสัญลักษณ์แทนชาวยูเครนพลัดถิ่นทางตอนใต้ของอิตาลีทั้งหมด

อ้างอิง
-------

1. ↑  Molnár, Szabina (20 เมษายน 2022). "Egy olasz templomban megfestették a „kijevi Madonnát"". *index.hu* (ภาษาฮังการี). สืบค้นเมื่อ 10 มีนาคม 2023.
2. 1 2 3  Toma, Mihai (30 เมษายน 2022). ""Madona din Kiev". Poza cu o ucraineancă alăptându-și copilul într-un adăpost de la metrou, ajunsă icoană într-o biserică din Italia". *Libertatea* (ภาษาโรมาเนีย).
3. ↑  Földes, András (14 มีนาคม 2022). "Megtaláltuk a pár hete még a kijevi metrós óvóhelyen kisbabát szoptató anyukát". *telex.hu* (ภาษาฮังการี). Van Másik Zrt. สืบค้นเมื่อ 10 มีนาคม 2023.
4. 1 2  Marcu, Nina (25 เมษายน 2022). "Madona del Metro la Napoli". *Ziarul Puterea* (ภาษาโรมาเนีย).
5. ↑  "Francesco: penso alle mamme e ai bimbi in fuga dalle guerre, il mondo ritrovi concordia". *vaticannews.va* (ภาษาอิตาลี). Dicasterium pro Communicatione. มีนาคม 2022. สืบค้นเมื่อ 10 มีนาคม 2023.
6. ↑  Mauro, J-P (28 มีนาคม 2022). "Ukrainian mother breastfeeding during war becomes Marian icon". *Aleteia* (ภาษาอังกฤษ).
7. ↑  Volosatska, Natalia; Pavlovska, Olga; Verbetska, Tetyana (3 พฤษภาคม 2022). "Le regard des journalistes ukrainiens. La Madone de Kiev". *Arte* (ภาษาฝรั่งเศส). คลังข้อมูลเก่าเก็บจากแหล่งเดิมเมื่อ 3 ธันวาคม 2022. สืบค้นเมื่อ 21 มีนาคม 2023.
8. ↑  ""Madonna of Kyiv" icon depicted in one of the churches of Naples". *Religious Information Service of Ukraine* (ภาษาอังกฤษ). 20 เมษายน 2022.
9. ↑  Pietrarosa, Emma (24 เมษายน 2022). "Madonna di Kiev: la donna ucraina che allatta diventa un simbolo di culto". *Roba da Donne* (ภาษาอิตาลี).
10. ↑  Melnyczuk, Askold (2 มีนาคม 2022). "With Madonna in Kyiv". *AGNI Magazine*. Boston University.
11. ↑  Getten, Nelson; Guez, Ariel (3 พฤษภาคม 2022). "Tatiana, la «Madone de Kiev», est devenue «un symbole de toutes les mères d'Ukraine»". *BFMTV* (ภาษาฝรั่งเศส). สืบค้นเมื่อ 21 มีนาคม 2023.